Line Barfod (EL), 2005-05-11:
I Enhedslisten mener vi, at det er utrolig vigtigt, at vi gør noget for, at der kan skabes mange flere arbejdspladser i Danmark.
Noget af det, der kan være med til at skabe mange flere arbejdspladser, er at have gode vilkår for små virksomheder og gode muligheder for, at de også, hvis de har været ude i nogle økonomiske vanskeligheder, kan gennemføre rekonstruktioner, så de kan videreføres, så man bevarer arbejdspladserne, i stedet for at de går konkurs og bliver lukket.
Derfor synes vi, at det er dybt betænkeligt med det forslag, der ligger her, fordi forslaget tilgodeser bankerne i stedet for at tilgodese de små virksomheder, og vi risikerer, at det bliver sværere for små virksomheder, ligesom det bliver sværere for dem, der skal være leverandører osv., som ikke kan regne med at kunne få deres penge, hvis bankerne har virksomhedspant i det hele.
Derfor håber jeg meget, at det, der tegner sig nu, nemlig at der ikke er et flertal for forslaget, som det ligger nu, betyder, at vi kan arbejde videre med det hen over sommerferien og ikke skal jappe det igennem på ganske kort tid uden at se, om der var nogle andre muligheder for at skaffe bedre kredit for små virksomheder end det, man har lagt op til med det her forslag.
Så er jeg i øvrigt fuldstændig enig i det, fru Anne Baastrup sagde om, at det altså virker besynderligt, at alle virksomheder skal til at betale 50 kr. mere pr. ansat om året, for at bankerne skal kunne tjene nogle flere penge på, at vi indfører virksomhedspant.
Der synes vi altså, at vi skal prøve at finde nogle andre måder til, hvordan vi kan skabe flere arbejdspladser i Danmark.
Så vi håber, at det her forslag ikke bliver jappet igennem af et flertal inden sommerferien, men at vi får ordentlig tid til at arbejde med det.
Vi kan ikke støtte det, som det ser ud her.
I Enhedslisten synes vi også, det er utrolig væsentligt, at vi får gode internationale aftaler for at forhindre forurening af havet, og at vi prøver internationalt at få nogle regler for, hvordan vi bekæmper forurening.
Jeg skal ikke gå i detaljer med forslaget, det er der flere andre, der har gjort, men jeg er også blevet noget betænkelig ved at læse høringssvaret fra Landsforeningen af beskikkede advokater.
Generelt er jeg noget nervøs for den harmonisering af strafferetten, som EU er i gang med.
Den er meget omfattende, og den tager ikke højde for de meget forskellige retstraditioner, der er i de forskellige EU-lande.
Den tager ikke højde for de store forskelle, der er i den måde, vi har strafferetten på.
Jeg synes bl.a., at det er problematisk, hvilket Landsforeningen af beskikkede advokater gør opmærksom på, at det fremgår af rammeafgørelsen, at det skal være muligt at idømme 2 års fængsel, hvis forureningen er sket inden for rammerne af en kriminel organisation, uanset forureningens omfang.
Den måde, som EU normalt definerer en kriminel organisation på, viser, at det er nok, at der er to i forening, der har gjort det for vindings skyld, og det er ikke helt sådan, vi normalt ser det i Danmark.
Jeg synes altså, det er væsentligt, at vi får det udredt nærmere under udvalgsarbejdet.
Hvad er det egentlig, der ligger i det her?
Hvad kommer det til at betyde helt konkret?
Og der skal også være nogle konkrete eksempler på, hvem der kan blive ramt i hvilke tilfælde af det her.